Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2019/C 431/17)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”KAKI RIBERA DEL XÚQUER”

EU-nro: PDO-ES-02288-9.2.2017

SAN (X) SMM ()

1. Hakijaryhmä ja oikeutettu etu

Consejo Regulador de la Denominación Geográfica Protegida ”Kaki Ribera del Xúquer”

Plaça del País Valencià,7.- 46250 Alcudia (Valencia), España

Puhelin: +34 962997702

Sähköposti: d.o.kaki@kakifruit.com

Suojatun alkuperänimityksen (SAN) ”Kaki Ribera del Xúquer” sääntelyneuvostolla on oikeutettu etu tuote-eritelmän muuttamista koskevassa menettelyssä, koska se on akkreditoitu kyseisen SAN:n valvontaelimeksi standardin UNE-EN ISO/IEC 17065 mukaisesti. Se koostuu yksilöidyltä alueelta peräisin olevista kakihedelmän tuottajista, ja se järjestää tuotteen myynninedistämis- ja jakelutoimia.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☐ Merkinnät

☐ Muu [täsmennettävä]

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

1.- Ensimmäinen muutos koostuu maantieteellisen alueen laajentamisesta kattamaan seuraavat kunnat: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent ja La Pobla del Duc.

Valencian itsehallintoalueen (Generalitat Valenciana) maatalous-, kalastus ja elintarvikeministeriön vuonna 1998 käynnistämän alkuperänimitystä ”Kaki Ribera del Xúquer” koskevan rekisteröintimenettelyn ja SAN:n Euroopan unionin virallisessa lehdessä julkaisemisen (vuonna 2002) jälkeen kakinviljely on lisääntynyt nopeasti yksilöidyllä maantieteellisellä alueella Valencian maakunnassa (Comunidad Valenciana). Tuotanto kasvoi vaivoin 4 000 tonnista vuonna 1997 yli 200 000 tonniin viljelykaudella 2015, millä on ollut monia taloudellisia ja sosiaalisia vaikutuksia.

Sääntelyneuvoston perustamisvuonna 1998 kakinviljely rajoittui Riberan yksilöidylle alueelle, jolla tuotantoa oli vain viiden kunnan alueella. Viljely on lisääntynyt vuosien mittaan merkittävästi ja levinnyt koko Riberan alueelle ja ympäröiviin kuntiin.

Vuodesta 2002 lähtien saatujen virallisten tietojen perusteella kakinviljelyyn Valencian maakunnassa käytetty ala kasvoi hieman yli 1 900 hehtaarista 14 659 hehtaariin vuonna 2015. Vaikka tuotanto keskittyy pääasiassa Riberan alueen kuntiin, se on levinnyt myös naapurikuntiin, joissa on suojatun alueen kaltaiset maaperä- ja ilmasto-olosuhteet.

Kakinviljelyä on näissä kunnissa harjoitettu jo yli vuosikymmenen ajan, ja hyviä tuloksia on saatu, koska kasvi on sopeutunut tämän alueen ja alkuperänimityksellä suojattujen kuntien olosuhteisiin ja hedelmillä on samat fysikaalis-kemialliset ja aistinvaraiset ominaisuudet.

Alkuperänimityksellä suojatun alueen laajentamista ehdotetaan, jotta se vastaisi kakin viljelyn leviämistä ja mukautumista tiettyihin kuntiin. Tavoitteena on säilyttää viljely laadukkaana ja samalla varmistaa, että kyseisissä kunnissa tuotettujen kakien ominaisuudet ovat samat kuin suojatuilla alueilla tuotettujen kakien ominaisuudet. Suojatun alueen laajentaminen voisi lisätä SAN:n piirissä olevaa tuotantoa enintään 20 prosenttia.

Yksilöityyn alueeseen sisällytettäväksi ehdotettujen kuntien ilmasto-olosuhteet ovat tällä hetkellä samankaltaiset kuin suojatuissakin kunnissa, ja tuotetut kakit ovat samanlaisia kuin suojatun alkuperänimityksen saaneet hedelmät. Suojattavien kuntien luetteloon lisätään vielä Cotesin kunta, jota ei virheellisesti sisällytetty luetteloon alkuperäistä tuote-eritelmää laadittaessa, vaikka se kuuluu Ribera Altan kuntiin ja sitä ympäröivät alkuperäisen tuote-eritelmän luettelossa mainitut kunnat.

Maantieteellistä aluetta käsittelevästä kohdasta poistetaan seuraava virke: ”Suojatun alueen pinta-ala on noin 2 300 hehtaaria, joista noin 1 800 hehtaaria on rekisteröity”.

Kyseiseen kohtaan tulisi sisältyä ainoastaan alkuperänimityksen kattamat kunnat. Viljeltyjen hehtaarien lukumäärä – sekä valvontaelimessä rekisteröidyt että rekisteröimättömät – vaihtelee, joten sitä ei ole syytä sisällyttää tuote-eritelmään.

2.- Toinen muutos koskee täsmennyksiä tuotteen kuvausta koskevaan kohtaan. Virke ”Kakien on lähetettäessä täytettävä seuraavat vaatimukset: […] verhiön ja kukkavarren on oltava tallella” korvataan seuraavasti: ”Kakien on lähetettäessä täytettävä seuraavat vaatimukset: [....] verhiön on oltava tallella joko kukkavarren kanssa tai ilman sitä”.

Tuote-eritelmän 2 kohdassa (Tuotteen kuvaus) todetaan, että lähetettävien kakien verhiön ja kukkavarren on oltava tallella. Kuitenkin 5 kohdassa (Samaan eritelmään kuuluvan tuotteen tuottaminen) todetaan, että ”poimintavaiheessa kukkavarsi leikataan niin, että verhiö pysyy kiinni hedelmässä”, mikä on muotoilultaan sama kuin julkaistussa yhtenäisessä asiakirjassa. Tämä voi aiheuttaa sekaannusta, koska toisaalta katsotaan, että kukkavarren on oltava tallella, ja toisaalta, että se on leikattava.

Väärien tulkintojen välttämiseksi 2 kohdassa (Tuotteen kuvaus tuote-eritelmässä) ilmaisu ”verhiön ja kukkavarren on oltava tallella” korvataan ilmaisulla ”verhiön on oltava tallella joko kukkavarren kanssa tai ilman sitä”. Tämä on sopusoinnussa sen kanssa, että poimintavaiheessa vartta voidaan lyhentää tietyn pituiseksi edellyttäen, että se ei ulotu verhiötä pidemmälle, jotta vältetään muiden hedelmien vaurioituminen korjuulaatikoissa. On otettava huomioon, että osa kukkavarresta on kakin yläosaa alempana, koska verhiö on hedelmän yläosaan verrattua matalammalla. Varren poistamista kokonaan suositellaan, jottei muita hedelmiä vahingoiteta poimintavaiheessa.

3.- Kolmas muutos koskee seuraavan virkkeen poistamista tuotteen kuvauksesta: ”Lähetettäessä niiden on oltava vailla vierasta hajua ja/tai makua”.

Kyseisiä puutteita esiintyy harvoin tämän tyyppisissä hedelmissä, koska vieraat hajut johtuvat ainoastaan mätänemisestä tai helposti havaittavista fysiologisista muutoksista. Näitä ongelmia käsitellään jo laatuvaatimuksissa. Vieras maku merkitsee, että hedelmille olisi tehtävä makutestejä, mikä ei ole järkevää, koska vieraat maut voivat johtua ainoastaan tauteihin tai paljain silmin nähtävissä oleviin fysiologisiin ongelmiin liittyvästä hedelmän huonontumisesta.

Tuotteen laadun takaavia ominaisuuksia tarkastellaan jo valvontaelimen ja toimijoiden suorittamissa tarkastuksissa. Tämän ilmaisun poistamisen ansiosta tuotteen tarkastustoimiin ja sertifiointiin liittyvät epäselvyydet pystytään välttämään.

4.- Neljäs muutos koskee seuraavan ilmaisun lisäämistä: ”sekä se, mikä sallitaan vaatimuksista poikkeavien hedelmien osalta”. Tuotteen kuvausta koskevassa kohdassa tämä virke lisätään kahdesti osaan, jossa määritellään sallittavat vauriot.

Tuotteen kuvauksessa mainitaan analyyttisten tekijöiden lisäksi tuotteen ulkonäköä kuvailevat ominaisuudet, joihin kuuluvat sallitut pintavauriot. Pyöreiden tai suorakaiteen muotoisten ulkonäkövaurioiden sallittu enimmäiskoko määritellään. On kuitenkin erityyppisiä vaurioita (pyöreitä tai suorakaiteen muotoisia), ja kullekin tyypille on eri raja-arvot. Tarkempi luokitus on määritelty SAN:n ”Kaki Ribera del Xúquer” laatukäsikirjassa.

Hedelmien ja vihannesten laatustandardeissa määritellään useita luokkia (kuten ekstraluokka, I luokka tai II luokka). Kussakin luokassa sallitaan (rajoitettu) määrä hedelmiä, jotka eivät täytä parametreja. Näitä kutsutaan ”vaatimuksista poikkeaviksi hedelmiksi”.

Muutoksella otetaan käyttöön vaatimuksista poikkeavia hedelmiä koskeva sallittu poikkeama. Tällä täsmennyksellä asetetaan tuote-eritelmässä määrätyt rajat-arvot pintavaurioille ja viitataan alkuperänimityksen laatukäsikirjaan, jossa esitetään yksityiskohtaisesti hedelmien erilaiset vauriot sekä vauriotyypin perusteella hyväksyttävät raja-arvot. Näissä laatuvaatimuksissa ja voimassa olevien laatuvaatimusten malleissa viitataan vaatimuksista poikkeaviin hedelmiin, eli hedelmiin, jotka eivät ole määriteltyjen raja-arvojen puitteissa ja joille myös sääntelyneuvoston laatuvaatimuksissa on asetettu rajoituksia.

Ilmaisun ”sekä se, mikä sallitaan vaatimuksista poikkeavien hedelmien osalta” lisäämistä ehdotetaan, jotta vältetään tätä näkökohtaa koskevat mielivaltaiset tulkinnat ja jotta laatuvaatimuksissa määritellään selkeästi sallitut prosenttiosuudet. Eritelmän epätarkkuus voi lisäksi johtaa vääriin tulkintoihin valvonta- ja sertifiointiprosessissa, koska tätä näkökohtaa ei mainita tuote-eritelmässä, vaan ainoastaan valvontaelimen laatuvaatimuksissa. Tämän vuoksi katsottiin tarpeelliseksi yhdenmukaistaa nämä kaksi asiakirjaa.

5.- Viides muutos koskee kohtaa Tuotteen tuottaminen, ja siinä on kyse kakien korjuuajankohdan päivityksestä.

Tässä kohdassa todettiin aiemmin, että ”sato korjataan syyskuun lopun ja marraskuun alun välisenä aikana”. Uuden sanamuodon mukaan ”sadonkorjuu aloitetaan yleensä syyskuun lopulla, ja korjuu voi jatkua joulukuun loppuun tai tammikuun alkuun saakka”.

SAN:n ensimmäisen rekisteröinnin jälkeen ilmasto-olosuhteita ja viljelytekniikoita koskevat muutokset ovat johtaneet kakin korjuukauden pidentymiseen. Viime vuosina on ollut tavanomaista, että kakin korjuu jatkuu joulukuun lopulle tai jopa tammikuun alkuun saakka, ja tämän kehityksen on käytävä ilmi tuote-eritelmästä.

6.- Kuudes muutos tehdään yhteyttä maantieteelliseen alkuperään koskevaan kohtaan, erityisesti luontoon liittyviä, suojatulle alueelle erityisluonteen antavia tekijöitä koskevaan kohtaan.

Erityisesti virkkeet ”Ribera del Xúquer on alue Valencian maakunnassa. Sitä ympäröi laaja kvartäärikaudella muodostunut laakso tai tulvatasanko, jota halkoo Júcarjoki (valenciaksi Xúquer) ja sen sivujoki Magro” poistetaan ja korvataan seuraavasti: ”Ribera del Xúquer on laaja alue, johon kuuluvat Ribera Altan ja Ribera Baixan kunnat sekä naapurikunnat, joita halkovat Júcarjoki (valenciaksi Xúquer) ja sen sivujoet. Alue sijaitsee Valencian maakunnassa, ja sitä ympäröi laaja kvartäärikaudella muodostunut laakso tai tulvatasanko, jota halkovat Júcarjoki ja Magrojoki.”

Ensimmäisessä muutoksessa ehdotetaan, että tuote-eritelmään lisätään useita kuntia. Yhteyttä maantieteelliseen alkuperään koskevassa eritelmän kohdassa mainitaan luontoon liittyvät tekijät ja määritellään SAN:n maantieteellinen alue. Yhteyttä maantieteelliseen alueeseen koskevan kohdan olisi oltava yhdenmukainen suojatun alueen laajentamisen kanssa, minkä vuoksi suojatun alueen kuvaus muotoillaan uudelleen, jotta se vastaisi hakemuksessa tarkoitettua uutta aluetta, johon sisältyvät kyseiset uudet kunnat.

YHTENÄINEN ASIAKIRJA

”KAKI RIBERA DEL XÚQUER”

EU-nro: PDO-ES-02288-9.2.2017

SAN (X) SMM ()

1. Nimi

Kaki Ribera del Xúquer

2. Jäsenvaltio tai Kolmas Maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Lajikkeen Rojo Brillante kakihedelmä (Diospyros kaki), joka on tarkoitettu nautittavaksi tuoreena. Hedelmä muodostuu partenokarppisesti, ja koska pölytystä ei tapahdu, hedelmässä ei ole siemeniä.

Hedelmien ominaispiirteet: oranssiin vivahtava appelsiininkeltainen väri poimintavaiheessa ja syvänpunainen kypsänä. Melko helposti irtoava keskipaksu kuori. Kiinteä malto, joka on poimintavaiheessa väriltään oranssinpunainen ja kypsänä syvänpunainen. Kypsänä maultaan makea ja sitä ennen kirpeä. Poikkileikkaukseltaan pyöreä ja muodoltaan hieman pitkänomainen.

Kakien on lähetettäessä täytettävä seuraavat vaatimukset:

— niiden on oltava eheitä,

— verhiön on oltava tallella joko kukkavarren kanssa tai ilman sitä,

— niiden on oltava hyväkuntoisia (hedelmiä, joiden malto on vaurioitunut tai pilaantunut, ei hyväksytä),

— niiden on oltava puhtaita, lähes vailla näkyviä vieraita aineita,

— niissä ei saa olla epätavallista pintakosteutta.

Alkuperänimityksellä suojattujen kakihedelmien täytyy olla halkaisijaltaan vähintään 61 millimetrin suuruisia.

Hedelmän malto ei saa olla vaurioitunut, mutta pieniä kuoren vaurioita, jotka eivät vaikuta tuotteen yleiseen kuntoon, laatuun, säilyvyyteen ja yleisvaikutelmaan pakkauksessa, voidaan sallia seuraavissa rajoissa:

— pitkänomaisten tai suorakaiteen muotoisten ulkonäkövaurioiden (jotka eivät vaikuta hedelmän maltoon) pinta-ala saa olla yhteensä enintään 1 cm2. Sallittu enimmäispoikkeama on 2 cm2, eikä se saa koskaan olla yli 20 % koko hedelmästä. Suojatun alkuperänimityksen ”Kaki Ribera del Xúquer” laatuvaatimuksissa raja-arvot määritetään kummassakin tapauksessa vaurioiden lajin mukaan sekä sen perusteella, mikä sallitaan vaatimuksista poikkeavien hedelmien osalta.

— muodoltaan pyöreiden ulkonäkövaurioiden (jotka eivät vaikuta hedelmän maltoon) pinta-ala saa olla halkaisijaltaan enintään 1,5 cm. Sallittu enimmäispoikkeama on 2,5 cm, eikä se saa koskaan olla yli 20 prosenttia koko hedelmästä. Suojatun alkuperänimityksen ”Kaki Ribera del Xúquer” laatuvaatimuksissa raja-arvot määritetään kummassakin tapauksessa vaurioiden lajin mukaan sekä sen perusteella, mikä sallitaan vaatimuksista poikkeavien hedelmien osalta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava kyseisellä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kullakin toiminnanharjoittajalla on omat kaupalliset merkintänsä. Valvontaelin voi tarkastaa nämä valvoakseen nimikkeistön ja suojattujen alkuperänimitysten logojen asianmukaista käyttöä. Merkinnöissä on oltava maininta: ”denominación de origen protegida ’Kaki Ribera del Xúquer’”.

4. Maantieteellisen alueen tarkka rajaus

Tuotantoalue käsittää kakin viljelyn kannalta suotuisat alueet seuraavissa kunnissa: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón y Xàtiva, jotka kaikki sijaitsevat Valencian maakunnassa, Valencian itsehallintoalueella.

5. Yhteys maantieteelliseen alkuperään

5.1. Maantieteellisen alueen erityisyys:

Historialliset ominaispiirteet

Kakipuu on eebenpuihin kuuluva hedelmäpuu. Se on lähtöisin Kiinasta, jossa sen viljely aloitettiin 700-luvulla. Länsi-Eurooppaan kakin viljely levisi 1900-luvun loppupuolella, ja Espanjassa se aloitettiin 1870-luvulla. Nykyinen tuotantoalue sijaitsee pääasiassa Valencian itsehallintoalueella. Siellä sijaitsee alkuperänimityksen ”Kaki Ribera del Xúquer” kattama alue, jonka osuus kokonaistuotannosta on 50 %.

Lajikkeen ”Rojo Brillante” kakihedelmä ilmaantui spontaanisti, kun siemeniä kylvettiin Carletin kunnassa sijaitsevan viljelylohkon reunalle. Vuoden 1960 paikkeilla perustettiin ensimmäinen yhtenäinen hedelmätarha Alcudian kuntaan, ja sen jälkeen lajikkeen tuotanto lisääntyi nopeasti alueella.

Luontoon liittyvät ominaispiirteet

Ribera del Xúquer on Valencian maakunnassa alue, joka käsittää Ribera Altaan ja Ribera Baixaan kuuluvat Júcarjoen (valenciaksi Xúquer) ja sen sivujokien kunnat sekä Júcarjoen ja sen sivujokien vesistöalueeseen kuuluvat naapurikunnat. Alue sijaitsee Valencian maakunnassa, ja sitä ympäröi laaja kvartäärikaudella muodostunut laakso tai tulvatasanko, jota halkovat Júcarjoki ja Magrojoki.”

Suuri osa viljelymaasta sijaitsee Júcarjoen ja Magrojoen alatasangolla, jossa maaperä on ravinteikasta ja tiivistä. Maa on vanhaa tulva-aluetta, jonne on valunut Júcarin ja sen sivujokien vettä vuoristosta. Loivarinteisen laakson sisäosissa on kerrostumisen tuloksena muodostunutta vaaleanpunertavaa pehmeää maata, joka sopii erityisen hyvin intensiiviseen tuotantoon.

Alueen ilmasto on lauhkea. Vuoden keskilämpötila on 17 °C, tammikuun keskilämpötila 9–10 °C ja elokuun keskilämpötila 24–25 °C. Pilvisyys on vähäistä, ja vuotuinen sademäärä on niukasti 400–500 mm. Lisäksi ympäröivät rinteet suojaavat hallalta erityisesti sivujokien laaksoissa.

5.2 Tuotteen erityisyys

”Rojo Brillante” on kyseisen alueen kotoperäinen lajike, joka on syntynyt toisen paikallisen lajikkeen spontaanin mutaation kautta. Tämän vuoksi se sopii erinomaisesti viljeltäväksi Ribera del Xúquerin alueella, jossa siitä saadaan parhaat mahdolliset tulokset.

Alueella tuotettujen kakien pituuden suhde halkaisijaan on tavallista suurempi ja muoto selvästi suipompi. Kaki Ribera del Xúquerille on ominaista suippo ja tavallista hieman pitkulaisempi muoto, minkä vuoksi hedelmän pituuden suhde sen halkaisijaan on myös tavallista suurempi, ja tästä johtuu kyseisellä alueella tuotettujen kakien luonteenomainen muoto. Myös hedelmien koko on keskimäärin suurempi kuin muilla tuotantoalueilla. Tämä johtuu lämpimästä ilmastosta ja suurten lämpötilavaihtelujen puuttumisesta.

Yksi Kaki Ribera del Xúquerille luonteenomainen piirre on myös sen syvänpunainen väri ja makeus hedelmän kypsyessä. Tämä vaihe saavutetaan alueen olosuhteiden vuoksi tavallista aikaisemmin. Hedelmät voidaan lisäksi korjata jo ennen kypsymistä, ja kitkeryyden poistamiseksi käytetty tekniikka mahdollistaa niiden kaupan pitämisen silloin, kun malto on kiinteää, hyvin makeaa ja Ribera del Xúquerin alueen kakihedelmille tyypillisen makuista.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Ribera del Xúquerin aluetta kutsutaan ”Rojo Brillante” -lajikkeen kakihedelmän kehdoksi, koska lajike on syntynyt juuri kyseisellä alueella spontaanin mutaation tuloksena. Nykyisin lajikkeella on vakiintunut asema tuotantoalueella ja markkinoilla.

Yksilöidyn maantieteellisen alueen maaperä- ja ilmasto-olojen erityispiirteet vaikuttavat hedelmän ominaisuuksiin.

Kaki Ribera del Xúquerille luonteenomaiset piirteet eli tavallista suipompi muoto, minkä vuoksi hedelmän pituuden suhde sen halkaisijaan on myös tavallista suurempi, sekä myös normaalia suurempi koko ja kypsälle hedelmälle ominainen väri ovat seurausta lämpimästä ilmastosta, Välimeren läheisyydestä ja aluetta ympäröivien Júcar- ja Magrojoen vesien aiheuttamasta viljelymaan kerrostumisesta.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agricultura.gva.es/modificacion_pc_kakiriberadelxuquer

(1) EUVL L 343, 14.12.2012, s. 1.